Novak se naam op Indian Wells-lysSerwië se Novak Djokovic. Foto: Joe Klamar/AFP. Verskeie van wêreldtennis se grootste sterre sal in Maart deel van die aksie by die Indian Wells-toernooi in Kalifornië wees. En lewensgroot tussen spelers soos Emma Raducanu, Rafael Nadal en Daniil Medvedev pryk die naam van die wêreld se voorste manstennisspeler: Novak Djokovic. Maar op dieselfde persverklaring wat die 34-jarige Serwiër se moontlike deelname bevestig, staan daar in vet letters geskryf dat ’n bewys van inenting ’n vereiste is om in die toernooi af te slaan. “Die gesondheid en veiligheid van alle belanghebbendes is die toernooi se topprioriteit en daarom sal ’n bewys van inenting ’n vereiste wees om vir die Indian Wells-toernooi in te skryf,” het organiseerders gesê. Djokovic se droom om sy 21ste Grand Slam- en tiende Australiese Ope-titel in Melbourne te wen is juis vroeër in die wiele gery toe sy inentingstatus onder meer gesorg het dat hy uit die land gedeporteer is. Hy het al vantevore in onderhoude die hoop uitgespreek dat ’n inenting nie verpligtend vir spelers word nie en dat hulle die vryheid gegun moet word om die keuse vir hulself te maak. “Ek wil nie gebrandmerk word as iemand wat vir of teen die entstof is nie en ek vra dat almal dit moet respekteer,” het Djokovic destyds gesê. Tog meen Daniel Muksch, Djokovic se biograaf, dat Rafael Nadal se sege in Australië dalk vir Djokovic van weerstandsdeuntjie sal laat verander. “Nadal se 21ste Grand Slam-titel sal hom ongetwyfeld aanspoor om nog toernooie te wen. Ek dink hy sal ingeënt word,” het Muksch gesê. Djokovic is binnekort in Dubai in aksie. ’n Bewys van inenting is nie ’n vereiste om die Verenigde Arabiese Emirate te besoek nie; ’n land waar 100% van sy inwoners al ten minste een inentingsdosis ontvang het.